Onnie glo agter stuur van motor wat kind doodryFoto: Rescue Unit South Africa. ŉ Gr. 8-leerder is Woensdagoggend op die R102 in KwaZulu-Natal doodgery. Rescue Unit South Africa het in ŉ verklaring gesê hul beamptes is 07:32 na die toneel ontbied deur motoriste wat die kritiek beseerde seun probeer bystaan het. “Met ons aankoms by die toneel het paramedici die leerder van die Foresthaven Secondary School met erge kopbeserings aangetref. Hy is op die toneel dood verklaar,” lui die verklaring. Die leerder het glo die pad probeer oorsteek tydens besige verkeer toe ŉ Mercedes Benz hom getref het. Volgens Rescue Unit South Africa is die bestuurder van die motor ŉ onderwyser. Sy is nie tydens die voorval beseer nie. Kapt. Nqobile Gwala, woordvoerder van die polisie, het aan Maroela Media bevestig die leerder was 15 jaar oud. “Hy is op die toneel dood verklaar. ŉ Saak van strafbare manslag word deur die Verulam-polisiestasie ondersoek,” het Gwala gesê.